নিউজিল্যান্ডের ক্রাইস্টচার্চে ভারতীয় সময় মঙ্গলবার ভোরে তখন ঈশান পোড়েলের আগুনে স্পেলে পাকিস্তানের ব্যাটিং ছত্রভঙ্গ হয়ে যাচ্ছে। প্রায় সাড়ে এগারো হাজার কিলোমিটার দূরে, কলকাতায় শোভাবাজার দর্জিপাড়ার বাড়িতে বসে টিভিতে খেলা দেখতে দেখতে বিভাস দাসের চোখের কোণ চিকচিক করছিল। এই দিনটার জন্যই তো অপেক্ষা করেছিলেন তিনি। বিশ্বমঞ্চে দাপট দেখিয়ে দেশকে জেতাচ্ছে তাঁর ছাত্র।
পরিচয় করিয়ে দেওয়া যাক। কলকাতা ময়দানে ১৯ বছরের বঙ্গ পেসারের ক্রিকেটীয় অভিভাবক বিভাস। মাত্র ১০ বছর বয়সে হুগলির চন্দননগর থেকে কলকাতায় এসে বিভাসের কাছেই তালিম নিতে শুরু করেছিল ঈশান। বিভাসের অ্যাকাডেমিতে খেলেই তাঁর উড়ান শুরু। 
মঙ্গলবার অনূর্ধ্ব ১৯ বিশ্বকাপে চিরপ্রতিদ্বন্দ্বী পাকিস্তানের বিরদ্ধে ডানহাতি পেসার ঈশানের বোলিং পরিসংখ্যান ৬-২-১৭-৪। পাক ব্যাটিংয়ের মেরুদণ্ড ভেঙে দিয়েছেন বঙ্গ পেসার। ম্যাচ শেষ হওয়ার পরই নিউজিল্যান্ড থেকে শৈশবের অন্যতম কোচকে ফোন করেছিলেন ঈশান। ‘‘বিশ্বকাপের সেমিফাইনালের মতো বড় ম্যাচে এবং চিরপ্রতিদ্বন্দ্বী পাকিস্তানের বিরুদ্ধে ম্যাচ জেতানো স্পেল করতে পেরে উচ্ছ্বসিত বিট্টু (ঈশানের ডাকনাম)।
আইপিএলের নিলামে অবিক্রীত থেকে যাওয়ায় ওর মন খারাপ হয়ে গিয়েছিল। সেই জন্যই বাড়তি উদ্যম নিয়ে বল করেছে। আমি যদিও ওকে বলেছি, আইপিএলটাই সব নয়। জাতীয় দলে খেলার কথা ভাবো,’’ মঙ্গলবার সন্ধ্যায় বলছিলেন বিভাস।
চন্দননগরে ন্যাশানল স্পোর্টিং ক্লাবে প্রদীপ মণ্ডলের কাছে ক্রিকেটে হতেখড়ি। সেখান থেকে স্থানীয় ক্রিকেটের পরিচিত নাম অনুপ সমাদ্দার তাঁকে নিয়ে আসেন কলকাতায়। দেশবন্ধু পার্কে নিজের অ্যাকাডেমিতে প্র্যাক্টিসে ঈশানকে প্রথমদিন দেখেই ভাল লেগে গিয়েছিল বিভাসের। মঙ্গলবার স্মৃতি রোমন্থন করে তিনি বলছিলেন, ‘‘প্রথমদিন দেখেই অনুপকে মেসেজ করে জানিয়েছিলাম, এই ছেলে অনেক দূর যাবে। অনেকে হাসাহাসি করেছিল। কারণ, ও খুব শীর্ণকায় আর দুর্বল ছিল। শরীরের নীচের দিকটা সেরকম শক্তিশালী ছিল না। পেসারদের জন্য যেটা খুব গুরুত্বপূর্ণ। সর্দি-কাশিতে ভুগত। কোচিং করানোর পাশাপাশি তাই ওর ফিটনেস ট্রেনিংয়েও গুরুত্ব দিয়েছিলাম।’’
ঈশানের বোলিং অ্যাকশনেও রদবদল ঘটিয়েছিলেন বিভাস। ‘‘শুরুর দিকে ও ওপেন চেস্ট বল করত না। ওর অ্যাকশন সাইড অনও ছিল না। আমি ওপেন চেস্ট বল করতে শিখিয়েছিলাম।’’ পরে উৎপল চট্টোপাধ্যায়ের অ্যাকাডেমিতে যোগ দেন ঈশান। সেখানেও বিভাসই তাঁর কোচ। ইউনাইটেড ক্লাব ট্রায়ালে পছন্দ না হওয়ায় ঈশানকে বাতিল করে দিয়েছিল। সিসিএফসি-র হয়ে ক্লাব ক্রিকেট শুরু। তারপর উয়া়ড়ি হয়ে এখন খেলেন ইস্টবেঙ্গলে। কলকাতায় ম্যাচ থাকলে বিভাসের বাড়িতেই থাকেন। তাঁর সঙ্গে একরকম আত্মীয়তাই গড়ে ‌উঠেছে বাংলার এই তরুণ পেসারের।
বিভাস বলছেন, ‘‘আমি বাংলার অনূর্ধ্ব ২১ দলের সম্ভাব্যদের দলে সুযোগ পেয়েছিলাম। কোচ কার্তিক বসুকে সাইকেলে চেপে খবরটা দিতে যাওয়ার পথে মারাত্মক দুর্ঘটনা হয়। আর ক্রিকেট খেলা হয়নি। সেই আক্ষেপটা বিট্টু মিটিয়ে দিচ্ছে— সেই স্বপ্নই দেখি।’’ যোগ করলেন, ‘‘চোট সারিয়ে ফিরছে বিট্টু। সেই জন্য বলের গতি একটু কম। একশো শতাংশ ফিট হয়ে গেলে আরও জোরে বল করবে। ওর ব্যাটের হাতটাও কিন্তু ভাল।’’
সেমিফাইনালে দুর্দান্ত জয়ের পর ফাইনালে ভারতের সামনে অস্ট্রেলিয়া। নিউজিল্যান্ডে ভারতীয় শিবিরে খোঁজ নিয়ে জানা গেল, হেড কোচ রাহুল দ্রাবিড় ক্রিকেটারদেরর বলে দিয়েছেন, মঙ্গলবার উৎসব করো। রাতে টিমডিনারের আয়োজনও করেছেন তিনি। বুধবার থেকেই ফের কঠোর প্রস্তুতি শুরু করে দিতে চান। শেষ যুদ্ধের প্রস্তুতি। অস্ট্রেলিয়ার কাছে ২০০৩ বিশ্বকাপ ফাইনালে পরাজয়ের যন্ত্রণা যে তাঁকে এখনও বয়ে বেড়াতে হয়!